ልዩነቱ የዛሬዎቹ መናፍቃን ክርስቲያኖች የያዙትን መጽሐፍ አንግበውና ስመ ክርስቶስን እየጠሩ መምጣታቸው ብቻ ነው፡፡ «ይህም ድንቅ አይደለም ሰይጣን ራሱ የብርሃንን መልአክ እስኪመስለ ድረስ ራሱን ይለውጣለና፡፡ እንግዲህ አገልጋዮቹ ደግሞ የጽድቅን አገልጋዮች እንዲመስሉ ራሳቸውም ቢለውጡ ታላቅ ነገር አይደለም፡፡´/2ቆሮ11፡14-15/ ስለዚህ እስራኤል «የሌሎችን አማልክት ስም›› እንዳይጠሩ የሚያስጠነቅቀው ቃል ከክርስቲያንነት አንጻር ስንመለከተው የመናፍቃንን መዝሙር መስማትና ስመ አምላካቸውንም አስመስሎ መጥራት እንደማይገባ ያስተምረናል፡፡ ስመ ክርስቶስ አንድ ቢሆንም በዚህ ስም ውስጥ የሚወከሉና በእምነት ሊቀበሏቸው የሚገቡ በርካታ ቁም ነገሮች አሉ፡፡ በእነዚያ ላይ የሚፈጠር ልዩነት በበዛ ቁጥር የስሙ ውክልናም እንደዚሁ ይበዛል፡፡
